അപരിചിതന് കാറില് ലിഫ്റ്റ് കൊടുത്തു അന്തിയുറക്കം പൊലീസ് സ്റ്റേഷനില് ! കോഴിക്കോട്: ഹോട്ടലില് ഭക്ഷണം കഴിക്കുന്നതിനിടെ പരിചയപ്പെട്ടതാണ്. സംസാരിച്ച് ഇഷ്ടം കൂടിയപ്പോള് കാറില് ഒന്നിച്ച് ഭാര്യയും മക്കളുമുണ്ടായിട്ടും കക്ഷിയ്ക്ക് ലിഫ്റ്റ് കൊടുക്കാന് മടിച്ചില്ല കുടുംബനാഥന്. വിനോദസഞ്ചാര കേന്ദ്രത്തിലേക്കുള്ള ക്ഷണം സ്വീകരിച്ച് പിന്നെ യാത്ര. അവിടെ കാറിലിരുന്ന് രണ്ടു വീശിയ ശേഷം മടങ്ങിയപ്പോഴേക്കും ചിത്രം മാറി. തര്ക്കം മുറുകിയപ്പോള് കാറില് പിടിവലിയായി. വണ്ടി നിറുത്തിയതോടെ നാട്ടുകാര് ഇടപെട്ടു. ഒടുവില് പൊലീസ് സ്റ്റേഷനില്. പിന്നെ കുടുംബനാഥനും ഇന്സ്റ്റന്റ് ചങ്ങാതിയ്ക്കും അന്തിയുറക്കം അവിടെയായി. ഭാര്യയ്ക്കും മക്കള്ക്കും അഭയകേന്ദ്രങ്ങളിലും കഴിയേണ്ടി വന്നു. വിചിത്രമായ കൂട്ടുകെട്ടിന്റെ കഥയുടെ തുടക്കം കഴിഞ്ഞ ദിവസം രാമനാട്ടുകരയിലെ ഒരു റസ്റ്റോറന്റില് നിന്നാണ്. കുടുംബനാഥനും ഗര്ഭിണിയുമായ ഭാര്യയും 13 വയസ്സുള്ള പെണ്കുട്ടിയും 9 വയസ്സുള്ള ആണ്കുട്ടിയും ഒന്നിച്ച് നഗരത്തിലെ ഡോക്ടറെ കാണാന് പേരാമ്ബ്രയില് നിന്ന് എത്തിയതായിരുന്നു. ഡോക്ടറെ കാണിച്ചശേഷം ബന്ധുവീട്ടില് സന്ദര്ശനവും കഴിഞ്ഞാണ് ഭക്ഷണം കഴിക്കാന് കയറിയത്. അടുപ്പത്തോടെ സംസാരിച്ച അപരിചിതനുമായി ചങ്ങാത്തം കൂടാന് കുടുംബനാഥന് ശങ്കിച്ചതേയില്ല. തുടര്ന്ന് അപരിചിതന് ബേപ്പൂര് ബീച്ചിലെ പുലിമൂട്ട് കാണാന് ക്ഷണിച്ചു. കുടുംബസമേതം ബീച്ചില് എത്തി. ഭാര്യയും മക്കളും ബീച്ചിന്റെ ഭംഗി ആസ്വദിക്കുന്നതിനിടയില് കുടുംബനാഥനും അപരിചിതനും കാറില് മദ്യപാനം തുടങ്ങി. ഭാര്യയും മക്കളും തിരിച്ചെത്തുമ്ബോഴേക്കും രണ്ട് പേരും നല്ല ഡോസിലായി കഴിഞ്ഞിരുന്നു. മടക്കത്തിനിടെ മദ്യലഹരിയില് ഇരുവരും വാക്ക് തര്ക്കമായി. പിടിവലി കൂടിയായപ്പോള് ഡ്രൈവറോട് കാര് നിറുത്താന് പറഞ്ഞു. വട്ടക്കിണറില് വച്ച് കാറില് നിന്ന് ഇറങ്ങിയോടാന് ശ്രമിച്ച അപരിചിതനെ നാട്ടുകാര് തടഞ്ഞുവച്ച് പന്നിയങ്കര പൊലീസില് വിവരം അറിയിക്കുകയായിരുന്നു. പൊലീസ് എല്ലാവരെയും ഒപ്പം കൂട്ടി. രാത്രിയായത്കൊണ്ട് ഭാര്യയെയും മക്കളെയും സഖി സെന്ററിലേക്കും ആണ്കുട്ടിയെ ബോയ്സ് സെന്ററിലേക്കും മാറ്റി. കുടുംബനാഥനും അപരിചിതനും സ്റ്റേഷനില് നേരം വെള്ളുപ്പിച്ചു. രാവിലെ രണ്ടു പേരുടെയും കെട്ടൊഴിഞ്ഞപ്പോള് പെറ്റി കേസ് എടുത്ത് പൊലീസ് വിട്ടയക്കുകയായിരുന്നു. ആളും തരവും അറിയാതെ ലിഫ്റ്റ് കൊടുത്താലുള്ള ആപത്ത് കുടുംബനാഥനെ ഒന്നുകൂടി ഓര്മ്മിപ്പിക്കാനും പൊലീസ് മറന്നില്ല.